"Сарманлылар гербтагы сандугачны акларга тиеш", - диде муниципаль район башлыгы Нәфис Закиров дүшәмбе киңәшмәсендә, мәдәният өлкәсендә башкарылган эшләрне барлаганда. Ул җирлек башлыкларына авыл мәдәният йортлары эшчәнлеген даими күрсәтеп барырга кирәклеккә дә басым ясады. Белгәнебезчә, быел барлык чаралар Мәдәният елы кысаларында узачак. Дәүләт Советына юлламасында Президентыбыз Рөстәм Миңнеханов: "Мәдәният - дәүләт...
"Сарманлылар гербтагы сандугачны акларга тиеш", - диде муниципаль район башлыгы Нәфис Закиров дүшәмбе киңәшмәсендә, мәдәният өлкәсендә башкарылган эшләрне барлаганда. Ул җирлек башлыкларына авыл мәдәният йортлары эшчәнлеген даими күрсәтеп барырга кирәклеккә дә басым ясады.
Белгәнебезчә, быел барлык чаралар Мәдәният елы кысаларында узачак. Дәүләт Советына юлламасында Президентыбыз Рөстәм Миңнеханов: "Мәдәният - дәүләт һәм гражданлык җәмгыятен ныгытып торучы мөһим ресурсларның берсе. Ул илдә баручы яңарышларның рухи нигезе", - дигән иде. Татарстанның 2014-2020 елларга мәдәниятне үстерү дәүләт программасы да кабул ителде.
- Ләкин районда квалификацияле белгечләр кытлыгы һаман да актуаль булып кала бирә. Хореограф, хор, тынлы оркестр җитәкчесе кирәк, - диде үз чыгышында мәдәният бүлеге җитәкчесе Гөлназ Латыйпова. - 12 авыл клубына капиталь ремонт таләп ителә.
Бүлек җитәкчесе "Авыл клубы" дәүләт программасын тормышка ашыру кысаларында төзелгән Каташ Каран, Мортышбаш клубларының, райондагы китапханәләр, музей эшчәнлегенә дә тукталды.
- Мәдәният елында һәрьяклап үзеңне күрсәтү мөмкинлеге бар, тырышканда, барлык номинацияләрдә дә уңыш яуларга мөмкин, халык мәдәният хезмәткәрләренең эшен күрергә, бәяләргә тиеш, - диде Нәфис Касыймович.
Иске Имән авыл җирлеге башлыгы Раушания Исламова җирлектә башкарылган эшләр хакында сөйләде.
Киңәшмәдә цифрлы телевидениега күчү мөмкинлекләре хакында да сүз булды. Россия телевидениесе һәм радио тапшырулары челтәре филиалы Татарстан Республикасы радиотелевидение тапшыру үзәге баш инженеры Ринат Сабитов сөйләвенчә, ул түләүсез, бары тик гамәлдә булган антенналарга махсус приставка гына алырга кирәк. Хәзергә ун түләүсез телеканалны ("Первый канал", "Россия", "Россия-2", "НТВ", "5 канал", "Россия-Культура", "Россия-24", "Карусель", канал общественного телевидения, "ТВ Центр") берләштергән бер пакет тәкъдим ителә. Пакетлар саны киләчәктә артачак. Телерадиотапшырулар буенча Халыкара комитет тарафыннан 2015 елга кадәр барлык кешелек дөньясының бердәй телетапшырулардан цифрлы телевидениега күчеп бетәчәге турында карар кабул ителгән. Махсус җиһазландырылган микроавтобус белән белгечләр, халыкка уңайлы булсын өчен, районнарга чыгып, аңлату, ярдәм итү эшләре алып баралар. Тулырак мәгълүматны бердәм үзәккә 8 - 800 - 220 - 2002 түләүсез телефон номеры аша яки якында урнашкан Яр Чаллы шәһәре үзәгенә 8 (8552) 30-87-41 буенча шалтыратып белергә мөмкин.
Иң мөһим һәм кызыклы язмаларны Татмедиа Telegram-каналында укыгыз